ભોજનવિધિ પૂરો થયો એ પછી ભોજનથી તૃપ્ત થયેલા એક સિંહની અમારા પર નજર પડી. ભૂખ્યો સિંહ હિંસક હોય છે, પણ ધરાયેલો સિંહ પ્રેમાળ હોય છે એવું સિંહોના તજ્જ્ઞો કહે છે. (જોકે સિંહ ભૂખ્યો છે કે આપણું ભોજન કરીને ધરાવાનો છે એની ખબર કેમ પડે તેની સ્પષ્ટતા કોઈએ કરી નથી.) પેલા ભોજનતૃપ્ત સિંહ ક્લબના હોદ્દેદાર એવા બીજા ભોજનતૃપ્ત સિંહને લઈને અમારી પાસે આવ્યા. હોદ્દેદાર સિંહે પોતાના સ્વરમાં માતૃપ્રેમ પ્રગટ કરીને અમને પૂછ્યું, “તમે જમ્યા ?”